ΓΡΑΠΤΗ ΕΡΩΤΗΣΗ E-2042/96 υποβολή: Freddy Blak (PSE) προς την Επιτροπή (19 Ιουλίου 1996)

Θέμα: Στατιστική μισθών

Έχει η Επιτροπή μια στατιστική μισθών, που να καθιστά δυνατή την ακριβή σύγκριση μισθών μεταξύ ανδρών και γυναικών στις διάφορες χώρες μέλη;

Μια εξέταση των μισθολογικών διαφορών στην Ένωση μεταξύ ανδρών και γυναικών, εξαρτάται από τη γνώση των ακριβών αριθμητικών στοιχείων. Δι' αυτό το λόγό, μια λεπτομερή στατιστική μισθών πρέπει να έχει άμεση προτεραιότητα.

Απάντηση του κ. Flynn εξ ονόματος της Επιτροπής (2 Οκτωβρίου 1996)

Το πρόβλημα των ίσων ευκαιριών μεταξύ γυναικών και ανδρών αποτελεί, μαζί με την καταπολέμηση της ανεργίας, ένα από τα θέματα πρωταρχικής σημασίας για την Ευρωπαϊκή Ένωση. Αυτό επιβεβαιώθηκε από τα ευρωπαϊκά Συμβούλια του Έσσεν, της Μαδρίτης και των Καννών. Στο πλαίσιο αυτό, η Στατιστική Υπηρεσίες των Ευρωπαϊκών Κοινοτήτων δημοσίευσε, το 1995, εργασία στην οποία παρουσιάζεται στατιστική ανάλυση της κατάστασης των γυναικών στην Ευρωπαϊκή Ένωση.

Στη δημοσίευση αυτή περιγράφεται με αριθμητικά στοιχεία ο τρόπος με τον οποίο ζούν και εργάζονται οι γυναίκες, καθώς και η κατάστασή τους σε σχέση με εκείνη των ανδρών. Στη δημοσίευση αυτή καθίστανται φανερές οι σημαντικότερες παράμετροι των ανισοτήτων που υπάρχουν μεταξύ των γυναικών και των ανδρών. Σε ένα μέρος της εργασίας αυτής μελετάται η κατάσταση των γυναικών στην επαγγελματική ζωή και παρουσιάζονται, μεταξύ άλλων, στοιχεία σχετικά με τις μισθολογικές διαφορές που διαπιστώθηκαν μεταξύ των γυναικών και των ανδρών. Ωστόσο, πρέπει να επισημανθεί ότι η διαθέσιμες στατιστικές παρέχουν τους μέσους όρους των μισθών και δεν είναι συνεπώς δυνατόν να δοθούν ακριβή στοιχεία σχετικά με τις υπάρχουσες σχέσεις μεταξύ των μισθών και των ατομικών χαρακτηριστικών των μισθωτών (κυρίως φύλο, ηλικία, επάγγελμα, εκπαίδευση, αρχαιότητα και ασκούμενη οικονομική δραστηριότητα). Μόνο ορισμένα κράτη μέλη διαθέτουν στατιστικές που επιτρέπουν να αναλυθούν πληρέστερα οι μισθοί και οι μισθολογικές διαφορές μεταξύ των γυναικών και των ανδρών. Ωστόσο, τα στοιχεία αυτά περιγράφουν εθνικές καταστάσεις και δεν πρέπει να συγκρίνονται, διότι δεν έχουν εναρμονιστεί σε ευρωπαϊκό επίπεδο.

Δεδομένου αυτού του κενού πληροφοριών σε ευρωπαϊκό επίπεδο, η Επιτροπή ξεκίνησε το 1995 έρευνα σχετικά με τη διάρθρωση και την κατανομή των μισθών πράγμα που θα επιτρέψει να αναλυθούν ακριβέστερα στο μέλλον, μεταξύ άλλων, οι διαφορές των μισθών μεταξύ ανδρών και γυναικών. Η έρευνα αυτή, που καλύπτει περισσότερους από 2 εκατ. μισθωτούς, αφορά το έτος αναφοράς 1995 και έχει αρχίσει η διαξεγωγή της σε όλα τα κράτη μέλη (επιπλέον στη Νορβηγία και την Ισλανδία).

Εξάλλου, το κοινοτικό πάνελ των νοικοκυριών, στόχος του οποίου είναι η παρακολούθηση, από το 1994, ενός δείγματος νοικοκυριών σε ευρωπαϊκό επίπεδο, περιέχει ερωτήσεις σχετικά με τους μισθούς. Αυτό επιτρέπει, υπό ορισμένες προϋποθέσεις, να γίνουν σφαιρικές αναλύσεις σχετικά με τους μισθούς διότι τα αποτελέσματα της πρώτης ομάδας (1994) είναι ήδη διαθέσιμα.

Επισημαίνεται επίσης ότι προβλέπεται ενίσχυση του στατιστικού μηχανισμού στον τομέα της ισότητας των μισθών στο τέταρτο κοινοτικό μεσοπρόθεσμο πρόγραμμα δράσης για τις ίσες ευκαιρίες γυναικών και ανδρών, το οποίο καλύπτει την περίοδο 1996-2000.